《留都元旦瞻天排律四十句》
明代·卢宁

宝历尊王正，天门布宪章。九衢歌作极，四海仰垂裳。

待漏趋青琐，匡时上皂囊。六图纷献籍，八彩独当阳。

梐枑彤铺丽，昭容紫袖长。和风间雉尾，瑞霭覆鹓行。

日绕双龙衮，云扶两凤翔。天颜瞻舜表，春色醉尧浆。

苍玉仪初佩，黄钟声正扬。问釐前御席，受计坐明堂。

拊髀情何切，推心道自将。孝思亲庙藻，公籍拥郊桑。

倏见樱桃荐，旋歌杕杜章。近臣知霁喜，陪省爱蕃康。

意怿周京燕，身熏汉署香。辰猷惭黼黻，国度俯劻勷。

买宅依东阙，分幡俨未央。帘栊通御气，花木被宸光。

岁事饶三礼，农祥足万厢。临朝崇栗陆，敷治迈虞唐。

作者简介：卢宁（一五○三—一五六一），字忠献，别号冠岩。南海人。博学而工文，尝受业于黄佐，而以不得及阳明之门为憾。明世宗嘉靖十九年（一五四○）举人，二十三年（一五四四）进士。授昆山知县，旋移知赣州兴国县事。二十九年擢守潼川。三十三年迁南京户部员外郎，寻改刑部，后为南京刑部郎中。三十八年升登州知府，卒于官。著有《五鹊台集》、《五鹊别集》等。卢宁诗，以明嘉靖三十八年刘珙重刻本《五鹊别集》为底本纂辑。